
LIETUVOS RESPUBLIKOS SEIMO
ETIKOS IR PROCEDŪRŲ KOMISIJA

IŠVADA

DĖL SEIMO STATUTO 137 STRAIPSNIO NORMŲ TAIKYMO
2015-11-25 Nr. 101-I-23
Vilnius

Seimo Etikos ir procedūrų komisija (toliau – Komisija): Leonardas Talmontas, Orinta Leiputė, Saulius Bucevičius, Vida Marija Čigriejienė, Algimantas Dumbrava, Edmundas Jonyla, Jonas Kondrotas, Vytautas Saulis, Valerijus Simulikas, Kazys Starkevičius pagal žodinį 2015 m. spalio 13 d. Seimo Liberalų sąjūdžio frakcijos kreipimąsi nagrinėjo Lietuvos Respublikos Seimo Statuto (toliau – Seimo Statutas) 137 straipsnio nuostatų taikymą.
Etikos ir procedūrų komisija nustatė:
2015 m. spalio 13 d. Seimo plenarinio rytinio posėdžio metu tvirtinant dienos posėdžio darbotvarkę Seimo narys Eligijus Masiulis paprašė grąžinti į dienos darbotvarkę Lietuvos Respublikos civilinio kodekso 3.1, 3.3, 3.16, 3.140, 3.150, 3.194, 3.229, 3.230, 3.231, 3.234, 3.235 straipsnių ir III knygos III dalies ir VI skyriaus pavadinimų pakeitimo, kodekso papildymo 3.2301 ir 3.2302 straipsniais, bei 3.232 ir 3.233 straipsnių pripažinimo netekusiais galios įstatymo projektą Nr. XIIP-2849 (toliau – Įstatymo projektas). E. Masiulis rėmėsi Seimo Statuto 137 straipsnio 4 dalies nuostata: „Jeigu yra gauti keli to paties įstatymo tų pačių arba skirtingų straipsnių pakeitimo ar papildymo įstatymo projektai, jie Seimo posėdyje pateikiami ir nagrinėjami kartu (...).“ Į dienos darbotvarkę buvo įtraukti kiti įstatymų projektai, kuriais keičiamas Lietuvos Respublikos civilinis kodeksas. 
Posėdžio pirmininkas Seimo Pirmininko pirmasis pavaduotojas Vydas Gedvilas, išklausęs visus pasiūlymus dėl 2015 m. spalio 13 d. darbotvarkės, teikė Seimui balsuoti Seimo nario E. Masiulio pasiūlymą. 31 Seimo nariui balsuojant „už“, 35 – „prieš“, o 42 susilaikius Seimo nario E. Masiulio prašymas grąžinti į darbotvarkę Įstatymo projektą Nr. XIIP-2849 buvo atmestas. 
Repliką po balsavimo pareiškęs Seimo narys Gintaras Steponavičius teigė, kad Seimo Statuto 137 straipsnio 4 dalies nuostata yra imperatyvi ir posėdžio pirmininkas neturėjo teisės teikti klausimo balsavimui. 

2006 m. balandžio 4 d. Konstitucinis Teismas savo sprendime konstatavo, kad „Vienas iš sprendimų priėmimo demokratinių principų yra daugumos principas. Seimo sprendimuose atsispindi Seimo narių daugumos politinė valia. Seimo valia negali būti pareikšta kitaip, kaip tik Seimo nariams balsuojant Seimo posėdyje. ...Iš Konstitucijoje įtvirtinto Seimo nario laisvo mandato principo kyla Seimo nario teisė savo nuožiūra balsuoti priimant bet kurį Seimo sprendimą – kiekvienu klausimu balsuoti pagal savo sąžinę. ...Vien pažodinis aiškinimas, esą Seimo narių grupei raštu pareikalavus Seimas neturi kito pasirinkimo, reikštų, kad nepaisoma Seimo nario laisvo mandato, suponuojančio inter alia Seimo nario teisę savo nuožiūra balsuoti priimant bet kurį Seimo sprendimą; toks aiškinimas taip pat reikštų, kad Seimo narių grupė gali primesti savo valią visam Seimui – Tautos atstovybei, net jeigu didesnė Seimo narių dalis minėtos iniciatyvos nepalaiko.“

Etikos ir procedūrų komisija nusprendė:
Seimo Pirmininko pirmasis pavaduotojas Vydas Gedvilas teikdamas Seimui balsuoti Seimo nario Eligijaus Masiulio prašymą grąžinti į 2015 m. spalio 13 d. darbotvarkę Lietuvos Respublikos civilinio kodekso 3.1, 3.3, 3.16, 3.140, 3.150, 3.194, 3.229, 3.230, 3.231, 3.234, 3.235 straipsnių ir III knygos III dalies ir VI skyriaus pavadinimų pakeitimo, kodekso papildymo 3.2301 ir 3.2302 straipsniais, bei 3.232 ir 3.233 straipsnių pripažinimo netekusiais galios įstatymo projektą Nr. XIIP-2849 Seimo Statuto nuostatų nepažeidė.
Balsavimo rezultatai:
Pritarta bendru sutarimu
Komisijos pirmininkas

